Nariadenie Komisie (ES) č. 2471/1999
z 23. novembra 1999,
ktorým sa mení a dopĺňa nariadenie Rady (ES) č. 669/97 otvárajúce a spravujúce colné kvóty spoločenstva pre niektoré druhy rýb a výrobky z rýb pôvodom z Faerských ostrovov
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 669/97 zo 14. apríla 1997 otvárajúce a zabezpečujúce správu colných kvót a stropov spoločenstva ustanovuje sa dozor spoločenstva nad niektorými druhmi rýb a výrobkov z rýb pôvodom z Faerských ostrovov, definujú sa presné ustanovenia na zmenu, doplnenie a úpravu týchto opatrení a ruší sa nariadenie (ES) č. 1983/95 [1], zmenené a doplnené nariadením Komisie (ES) č. 1034/98 [2], a najmä na jeho články 5 a 6,
(1) keďže rozhodnutie č. 1/99 spoločného výboru Európskeho spoločenstva, Dánska a Faerských ostrovov [3] nahradilo protokol 1 zmluvy týkajúcej sa colného zaobchádzania a opatrení platných pre niektoré druhy rýb a výrobkov z rýb prepustených do voľného obehu v spoločenstve alebo dovezených na Faerské ostrovy;
(2) keďže nový protokol 1 zrušil klauzulu o referenčných cenách, colných stropoch spoločenstva a štatistickom dozore práve uplatňovanom pri niektorých druhoch rýb a výrobkov z rýb oslobodených od cla; keďže je teda potrebné zmeniť a doplniť nariadenie (ES) č. 669/97, aby sa vypustili články, ktorými sa zaviedli tieto opatrenia, spolu s jeho prílohami II a III;
(3) keďže colná kvóta s nulovou sadzbou pre lososy (09.0673) bola nahradená neobmedzeným dovozom s nulovou sadzbou; keďže bol obnovený štatút doložky najvyšších výhod (DNV) pre niektoré výrobky, ktoré sú v súčasnosti oslobodené od cla na základe colných kvót, menovite slede a makrely (09.0677), filé z tresky (09.0683), kraby (09.0685) a škľabky (09.0687); keďže colné kvóty pre ďalšie štyri výrobky zostávajú; keďže je potrebné zmeniť a doplniť prílohu I k nariadeniu (ES) č. 669/97, aby sa zohľadnili tieto zmeny;
(4) keďže opatrenia upravené týmto nariadením sú v súlade so stanoviskom Výboru pre Colný kódex,
PRIJALA TOTO NARIADENIE:
Článok 1
Nariadenie (ES) č. 669/97 sa mení a dopĺňa takto:
1. V názve sa vypúšťajú slová "a stropy" a slová "a ustanovujúce dozor spoločenstva".
2. V článku 1 sa slovo "príloha I" nahrádza slovom "príloha".
3. Články 4 a 7 sa vypúšťajú.
4. Príloha I sa nahrádza prílohou k tomuto nariadeniu.
5. Množstvá dovezené od 1. januára 1999 v rámci colných kvót s poradovými číslami 09.0671, 09.0675, 09.0679 a 09.0681, platné podľa nariadenia (ES) č. 669/97, sa započítajú do relevantných colných kvót vymenovaných v prílohe k tomuto nariadeniu.
6. Prílohy II a III sa vypúšťajú.
Článok 2
Toto nariadenie nadobúda účinnosť prvý deň po jeho uverejnení v Úradnom vestníku Európskych spoločenstiev.
Bude sa uplatňovať od 1. augusta 1999.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 23. novembra 1999